**8-дәріс тақырыбы:**

 **Қамту (обозрение) және рецензия жанрларының табиғаты**

**Дәрістің мақсаты:**

 ***Студент қауымына қамту және шағын сыни материалдың өзіндік ерекшеліктерін теориялық тұрғыдан түсіндіру.***

 Әр жанрдың өзіне лайық мінезі, өзіне жарасар іс-әрекеті, өзіне тән жүріс-тұрысы болады. Газет жанрларын шртты түрде сылбыр және ширақ деп те бөлуге болады. Ширақ жанрлар қатарына репортажды, байқамды, есепті, сұхбатты кіргізуге болады.

 Газет жанрлары дегеніміз – бір есептен журналист қолынан шыққан өнім қандай әдіспен жасалды, оған қандай пішін берілді деген сұрақтарға жауап. Өзіндік әдіс арқасында өмірге келген бұйым пішіні. Яғни ол жеке адам еңбегінің, зияткерлік туындысының үдерістік көрсеткіші. Бұл қамту деп аталып, айдар тағылған журналистика пішініне де қатысты.

 Осылайша кеңістк пен уақытты бір арнаға салуды, қамту атты жанрды ойлап тапқан журналистер емес. Журналистика теоретиктері де емес. Қамту деп ақпарат алаңына орныққан қазіргі журналистика пішіні мерзімді баспасөзден әлдеқайда бұрын дүниеге келді. Басқаша айтқанда, өмір, әлеуметтік қарым-қатынастың өзі зиялыларды дүниетанымның белгілі бір қалыбын іздеуге итермеледі. Мысалдарға жүгінер болсақ, өмір құбылысын бейнелеудің осынау пішіні мен әдісін біз Плутархтың мәтіндерінен (46-126 жж.), әл-Фарабидің  (850-950 жж.) трактаттарынан, кейінірек қытай оқымыстысы Ван-Ан-Хидің (1021-1086 жж.) дидактикалық қамтуларынан, сондай-ақ Мишель Монтеньнің (1533-1592 жж.) «Өнегелерінен» және Луи Себастьян Мерсьенің (1740-1814 жж.) «Париж суреттері» кітабының тарауларынан ұшырата аламыз. Батыс қисынгерлері осы Мерсьені қамту жанрының атасы деп есептейді. Өйткені ол жоғарыда аталған он екі томдық еңбегі тарауларын ең алдымен газеттте жариялаған еді.

 Қазіргі қамту күн сайын әр қарқынды қолданылатын жанрлар санатына жатпайды. Дей тұрғанмен бұл пішіннің талдамалы журналистика сабынанан алар өзіне лайықты орны бар.

Қамтулар бірсыпыра газет бетерінде, апталық журналдарда ұдайы шығып тұрады. ***Қамту жанрының айқындаушы сипаты*** – әлеуметтік оқиғалардың көрнекі баяндалуы мен қамтушы ойының үдеріс мәніне, жағдай жай-күйіне тереңдей бойлап баруының синтезі, бірлігі. Бұл жанрдың басқа журналистика жанрларынан айырмашылығы, оның өзіндік ерекшелігі қандай? Бұл сұраққа жауап қамтудың қызметі мен пәнін анықтау барысында табылады. ***Қамту дегенміз – байқау және байқағаныңды ой елегінен өткізу. Әсте оқиғаны қызықтау, оған сүйсіне қарау емес.*** Қамтуда журналист позициясы айқын көрінеді. Демек, қамтушы мынадай мәселелерді жадынан шығармауы керек:

– қоғам өмірінде болып жатқан оқиғаларды, үдерістерді аудиторияны қызықтыра баяндау;

– озғын көзқарастарды қорғап, азаматтарды өзінің «жеке стратегиясын» жетілдіруге ынталандыру;

– құбылыстардың мәнін аша алуға, өмір шындығының қайшылықтарын көрсетуге ұмтылу;

– ішкі мән-мағыналық байланыстарды анықтау арқылы құбылыстардың даму жолын айқындау, қоғам даму барысына болжам жасау;

– қоғам өміріндегі проблемаларды іс жүзінде шешуге мұрындық болу.

Жанрдың осындай қызметін анықтау қамтудың пәнін жалпылама сипаттауға мүмкіндік береді. Олар – саясат пен экономикаға қатысты ортақ мәселелер, олардың даму барысына тән әлеуметтік құбылыстар мен тенденциялар, өмір салты мен жалпы адами қарым-қатынастар мәселелері және т.б. Қамту пәні философиядан, тарихтан, әдебиеттен келген идеялар болуы мүмкін. ***Қамту пәніне қарастырылатын құбылыстардың кеңістіктік-уақыттық немесе тақырыптық байланыс тән.*** Сондықтан да болар, қамту жарыққа шығудың (күнделікті, апталық, айлық) мерзімін қатаң сақтайды. Олар белгілі бір тіршілік кезеңіне, қоғамдық болмыстың тиісті саласыныңдағы қызмет пен әрекет мезетіне қорытынды жасауға ұмтылады. Осы атап көрсетілген ерекшелік оның мақаладан айырмашылығын аңғартады. Мақала пәніне бейнеленетін феномен-құбылыстың себеп-салдарлық сипаты дөп келеді.

 ***Түсіндірменің пәні әртүрлі соны оқиғалар мен құбылыстар болатыны белгілі, ал онымен салыстырғанда, қамтудың назары қазіргі әлеуметтік қарым-қатынас келбетіне сәйкес үдерістерге, өзара байланыстарға түседі. Үдерістер мен оқиғалар қаншалықты маңызды болғанымен, ең алдымен олар қоғамдық мәні мен мұндалап тұрған авторлық идеяларды көрнекілендіреді, соған мысал ретінде жұмсалады.***

***Қамтудың негізгі әдісі – уақыт пен кеңістік аясындағы фактілер топтамасын тереңірек қарастыра отырып, жұртшылықты қоғамда жүріп жатқан үдерістермен, қалыптасқан жағдаймен, күрмеуі көп проблемалармен таныстыру.*** Автор құбылыстың сыртқы сипатынан гөрі ішкі мәніне үңіле отырып, аудиторияны белгілі бір идеяға жетелейді. Мұндағы айшықты детальдар дәлелдемені-аргументті тиянақтай түседі немесе дәлелдеменің өзіне айналады, олар тезис, ой қорыту ретінде идеяға таяныш болады. Егер мақала логикалық уәж, жүйелі қисынға табан тіресе, ***қамту ең алдымен мәтіннің өңін кіргізетін көрнекі мысалдарға, детальдарға жүгінеді.*** Осы тәсіл арқылы қамтушы жалпылық мәні бар проблемаларға өз назарын да, ел назарын да аударады. Аудитория көңілін аудару үшін ол нақты фактілерге, көрнекілік әсеріне жүгінеді, мәселенің бүге-шігесіне тоқаталады. Бірақ салмақты ой жинақтау үшін қамтушы ұсақ-түйектен жылдам аулақтайды. Сондықтан, бейнелеп айтқанда, қамтушының өмірге микроскоп арқылы да, дүрбі арқылы да қарай алғаны жөн. Яғни, әлемді бірде кішірейтіп, бірде үлкейтіп көрсетуге қауқары жетуі керек.

 Топтастырушы ойдың бейнелеуіші-иллюстрациясы ретіндегі сан түрлі мысалдар басын қамтудың маңдайсөзі (заголовок) біріктіреді. ***Өздеріңіңіз семинарға осыған мысал табыңыздар.*** Қамту жанры тиесілі мерзімге тәуелді болғандықтан, сол мерзім тақырып таңдауға, оның сипатына, талдау тереңдігіне әсер етпей қоймайды. Егер қамту сирегірек шықса, автор оқиғалар тасқыны ішінен аудиторияға қызықты фактілерді іріктеуге, оларға талдау жасауға, ой жинақтауға мүмкіндік алады. Керісінше, қамту арасы ұзап кетсе, онда жұртшылық репортаж, есеп, коррсепонденция сияқты жанрлар арқылы қамту пәніне айналған оқиғалардың көбінен хабардар болып қалады. Сондықтан қамтушы мұндай жағдайда аудиторияға белгісіз жайттарды алға тартуға, соны ойға жетелеуге, оқиғалардың мүлде бимәлім өзара байланысын ашып көрсетуге ұмтылуға тиіс.

 **Қамту (обозрение)** қазақ кеңес журналистикасы жанрларына арналған еңбектерде бұл жанр **шолу** деген атқа ие болған. Профессорлар Т.С. Амандосовтың, Т.Қ. Қожакеевтің еңбектерін қараңыздар. Біз неге атын өзгерттік? Өйткені журналистика қорында осыған ұқсас тағы бір жанр бар. Ол **баспасөзге шолу (обзор печати)** деп аталады. Қарап отырсаңыз, обзор мен обозрение, шолу мен баспасөзге шолу атаулары бір‑біріне өте ұқсас. Осылардың аражігін ажырату үшін біз **қамту** деген жаңа термин енгіздік.

 Қамту **уақыт пен кеңістік** ауқымында өткен ***сан түрлі санаттағы оқиғалар легін*** сөз етеді. Өздеріңіз «чертово колесо» немесе панорамалық шеңбер деп аталатын атракционды көрген шығарсыздар. Қамтуды сол алып шеңберден байқалатын сан түрлі көрініспен салыстыруға болады. Немесе ұшақтан шалынар панораманы, спутниктен түсірілген суреттерді мысал ретінде алға тартар едік.

 Қамту, жалпы және тақырыптық деп жіктеледі. **Жалпы қамтуды** аралас жанр дей аламыз. Өйткені онда бір апта, бір ай ішінде өткен сан түрлі маңызды оқиғалардың басы бір шаңырақтың астына біріктіріледі. Бір тақырыптың, бір айдардың айналасына топтастырылады. Онда мәдениет, экономика, ғылым мен білім, спорт, денсаулық сақтау, саясат сияқты мәселелер тізбектеле, жүйелене қозғалады. Сан түрлі тасты моншақты көз алдарыңызға келтіріздерші. Яғни жалпы қамтуда тақырыбы жағынан бір‑біріне онша ұқсамайтын әлденеше мүше біз қазанның ішінде қайнайды. Бірақ бұлар сырттай бір‑бірінен алшақ жатқанымен, олардың ішкі байланысы мығым. Оларды туыстыратын, байланыстыратын не? **Біріншіден,** қоғам өмірінің ырғақты/ырғақсыз ағысы, қозғалысы, тұтастай алғанда, солардың барлығының үйлесімінен, ұжымжасуынан құралады. Яғни сан түрлі бояулар арқылы бір аптаның, бір айдың панорамалық картинасы жасалады. Ана тұста қиян‑кескі соғыс, мыны тұста үлкен магистральды темір жол пайдалануға беріліп жатыр, соноу жақта көктемгі егіс науқаны аяқталып қалды, ана бір мемлекетке саяси қайраткер ресми сапармен барып қайтты, мына бір қалада суретшінің көрмесі табыспен өтті. Байқасаңыздар, осылардың барлығы уақыт пен кеңістік аясында өтер айтулы шаралар. Демек, нақты уақыт, нақты географиялық нүкте көрсетіледі. **Екіншіден,** бітімі, пішіні жағынан бір‑біріне жуыспайтын тақырыптардың ішкі сырына үңіліп, оларды бір‑біріне жіпсіз жалғайтын кім? Ол – журналист, журналист болғанда, аса шебер журналист. Білімді, білікті қамтушы. Тақырып арасын, оқиғалар арасын жалғастырар мәтін екі жағалауды жалғастырар көпір іспеттес. Журналист сол көпірді жобалаушы архитектор.

 **Тақырыптық қамтуда**, өзінің аты айтып тұрғандай, біртектес дүниелер қарастырылады. Мәселен, бір аптаның ішінде әлеуметтік салада нендей өзгерістер болды? Не болмаса халықаралық қарым‑қатынас саласында қандай сонылық бар? Экономикада ше? Спорт саласында ше?

 Қамтудың басты сипаты – белгілі бір уақыт аралығына тәуелділігі. Қамту жанры тек елеулі оқиғаларға, оның ішінде ішкі сыры оқырманға бимәлім оқиғалар мен уақиғалар мен фактілерге жасалады. ***Қамту жанрының және бір сипаты – өткен оқиғаларды, құбылыстарды оқырманның есіне салу, журналистің жөн сілтеуімен оларға баға беру, белгілі бір көзқарас қалыптастыру.***

 Мәдени-ақпараттық кеңістік. Өмір және өнер ағымы. Талдау мен талғам тұтастығы. Шығармашылық рецензия жанрының жіктелімі, информациялық, насихаттық және жарнамалық сипаты.Рецензияның жанрлық ерекшелігі, синтетикалық бітімі. Оның хабарлама, талдамалы жанрлар инструментарийлерін пайдалана алу мүмкіндігі. Рецензияның деректі, бейнелі талданған шындықты қайта талдауы, баға беруі.

 Қазіргі рецензияның формалары: саяси және ғылыми шығармаларға рецензия, көркем әдебиетке рецензия, кинорецензия, телерецензия, театр рецензиясы, муызкалық шығармаларға рецензия, бейнелеу өнері, сәулеткерлік және дизайндық туындыларға рецензия.

 Көркем рецензия жазу стилі мен өзіндік ерекшеліктері.

 Саяси-әлеуметтік портрет жанрының ғылыми тиянағы мен тынысы. Жеке жанр ретінде мәртебесі. Ұлттық және шетел теоретиктерінің қисындары. Дерек пен факті алаңы. Өнер қайраткерлері, бизнесмендер мен кәсіпкерлер портреттері, вербалды бейнелері. Саяси қайраткерлер, жазушылар мен артистер портреттері.Портрет жасау әдістері.

Кезінде профессор Т.С. Амандосов «Қазақ‑совет баспасөзінің жанрлары» атты оқу құралында рецензияланатын шығармаларды іріктеу мәселесіне ерекше назар аударган. Ол: «Қандай шығармаларды рецензиялау керек деген мәселе – маңызды мәселе… Сондықтан газеттеер өздерінің күнделікті жұмыстаранда бұл ***мәдени құбылыстардың*** маңызына қарай, олардың өмірдегі орнына қарай көңіл бөліп, ***оны іріктеуге*** тиісті», ‑ деп жазған еді. (Амандосов Т.С. Қазақ‑совет баспасөзінің жанрлары. – Алматы: Мектеп, 1968. 195 б.).Сонымен қабат біздің ұстаздарымыз ***рецензияның негізінен бір шығармаға жазылатынын***, салыстыру мақсатында екінші шығарманы жанай сөз етуге болатынын атап көрсеткен. Реценция уақытылы, ине-жіптен әлгінде ғана шыққан туындыларды талдауға алады дейтін де сол зерттеушілер. Осы жерде рецензия біреудің айтақтауымен, біреуден өш алу, есе қайтару үшін жазылмауға тиіс екенін мен қоса кеткім келеді. Қазақ әдеби кеңістігінде онадй жағымсыз құбылыстар болған. Кезінде мәскеулік сыншы Алла Марченко арқылы Мұхтар Әуезовтің «Абай жолын» тұқыртып тастауға тырысқан топ та асып-тасып жүрген, талантты жазушы Зейін Шашкиннің «Доктор Дарханов» романын іске алғысыз етіп тастағандар, Ілияс Есенберлиннің «Каһарын» өздерінше тас-талқан еткендер, Әзілхан Нұршайықовтың «Махаббат қызық мол жылдарының» деңгейі төмен дегендер де дүниеден өткен. Иә, сыңаржақ сындар далада қалды. Халық өзіне керегін таңдап алды. Сондай елікпе сыншылар туралы Қасым Аманжолов:

 Алматыда жүр жортып

 Ботатірсек бозбала.

 Өзін мақтап әр жерде,

 Баққаны өсек сөз ғана.

 «Белинский, не Пушкин

 Қайтсем дағы боламын!» -

 Деп жағалап жүр көптен

 Жазушылар Одағын.

 «Мұхтарың да, Сәбитің,

 Жазушы ма Ғабитің?

 Әбділда мен Тайыр-ай,

 Ақын боп па, тәйір-ай!» -

 Деді де ол кірісті

 Белинский болуға:

 Сайлады сөз шоқпарын

 Ақындарды соғуға.

 Жиналыста оттады,

 Сынаймын деп боқтады.

 Қаратер боп қалжырап,

 Арақ ішіп тоқтады.

 Кірісті өлең жазуға,

 Сөзді салып азуға,

 Жебемеді ұлы ақын,

 Қалды байқұс қажуға.

 Шарап ішіп шабытын

 Шақырса да шықпады.

 Шықты ұйпа-тұйпасы,

 Мас боп барып ұйықтады.

 Қайғысынан осының

 Барды үйіне досының.

 Айтты досы ақылын:

* Тыңда, - деді, - ақыным!

Сабыр ойла, саспашы.

Тым ертерек таспашы.

Бірден Пушкин болмай-ақ,

Баймұханша басташы...

10.ҮІІІ.1954. [Аманжолов Қ. ШТЖ. Үшінші том. 1947-1954. – Алматы: Қазақтың мемлекеттік көркем әдебиет баспасы, 1957. 110-111 бб.].

Қазір Қазақстан Жазушылар одағы мүщелдерінің саны 700-ден асып жығылады. Олардың бірде-бірі өздерін кем санамайды, бірақ бас-басына Құдай талантты қайдан берсін. Ал, осы сандық когортаның үштен бірі аз тиражбен болса да жылына бір кітап шығарса, соның өзі әдеби үдерісті біраз жерге апарып тастайды. Бұдан басқа жаңа театр қойылымдары, кинофильмдер легі және бар. Саяси-әлеуметтік, ғылыми әдебиеттер де шығып жатыр. Осы процесті дер кезінде ой елегінен өткізіп, ақ-қарасын айту – бүгінгі рецензияның төл міндеті. ***Олай болса, рецензия, сын жазатын адамның (журналистің) теориялық білімі терең, талғамы мүлтіксіз , өмірлік тәжірибесі мол болғаны жөн.***

Кезінде қазақ сыны көшбастаушысының бірі М.Қ. Қаратаев: «Жалаң жерде, әдебиет жоқ жерде, құрғақ қисынға сүйенген сын сын болып жарытпайды. Толықсыған әдебиеттің бай материалына тиянақталып, қисынды, заңды, әдісті сынның үлгілерінен тудырып жасаған сын ғана негізді, іргелі сын болды. Сынның дәрежесіне қарай әдебиеттің дәрежесін білуге болады дейтін себебі осы Пушкиннің. Сын әдебиеттің сыйқын көрсететін құр айнасы, яки соның не барын тіркеп қана отыратын «есеп кітабы» емес. Егер сын шын пайдалы, жанды, әсерлі сын болса, ол қашанда көркем әдебиеттің белгілі бір кезеңінің нәтижесі бола тұра, сол әдебиеттің басындағы барлық құбылыстарын толық зерттеп, терең түсіну арқылы оның алдын болжайды, жөн сілтейді, әдебиет қозғалысына дем береді, көтермелейді, жетелейді, Сөйтіп, әдебиеттің болған, бар жағдайының туындысы болумен бірге, өзі сол әдебиеттің жаңа жағдайда өсуіне әрекет жасайды, құрал болады», - деп атап көрсеткен **[Қаратаев М. Туған әдебиет туралы ойлар. – Алматы: Қазақтың мемлекеттік көркем әдебиет баспасы, 1958. 18-19 бб.].**

 Менің ойымша, заманалы журналистика жанрлары классикалық үш деңгейлі – хабарлама, талдамалы, деректі-көркем – стандарттары мен нормалық ережелерін қатаң сақтаудан гөрі тап қазір икемділікке, жаңашылдыққа төселуге құмар. Бүгіндері журналист мәтіндері өзіне тән тектік сипатынан кейде қинала, кейде оңай қол үзіп, басқа тектің табиғатына кейде ұзағынан, кейде тезінен бейімделіп жатыр. Автор материалдың ақпараттық жүгіне, сол материалға газет бетінен берілер орынға және өз стилінің ерекшелігіне қарай мәтінді белгілі бір тектің тобына қоса алады. Ал осындай жанрлар құбылысы салдарынан мерзімді баспасөз беттерінен әдеби-көркем сын, оның ішінде рецензия көрінуі тым сирексіп кетті. Оның орнын журналистиканың басқа жанрлары басты. Бірақ рецензия жанры мүлде жоғалып кеткен жоқ, оның жаңа қыры ашыла бастады.

 Әдетте журналистика шарттарын зерттеушілер рецензияны талдамалы жанрлар тобына жатқызады. Оның бедерлі көрінісі, тиянағы – мәтіннің қажетті құрылымдық элементтері. Ең бастысы – әрине, әдебиет және өнер шығармаларын сын тезінен өткізу, қолдан келгенше талдау. Сонымен қабат толымды рецензияның хабарламалық, ақпараттық белгілері де мен мұндалап тұрады. Оқырман рецензент жарияланымынан шығарма авторы туралы мәліметті, кітапты шығарған баспаны, театр премьерасы қойылымының мерзімін, басты рольдерде ойнайтын артистердің аты-жөнін таба алады. Осы мәтін құраушы екі қанаттың, екі теңгерменің аумалы-төкпелігі рецензияны бірде талдамалы, бірде хабарлама жанрға жатқызуға мүмкіндік береді. Мұндай өзгерістерге себепші болған тұтынушы-оқырманның өзі, өйткені оның қазіргі деңгейі, бүгінгі тұрпаты фактілер мен оқиғаларлы көркем салмақтаудан гөрі жедел, объективті ақпаратты қабылдауға бейім, соған лайық.

 Өткен ғасырдың алпысыншы, жетпісінші-сексенінші жылдарын біз рецензия жанрының өркендеу кезеңі десек те болады. Әдебиет, театр, кино өнері саласында «жылымық» тыныс ашқан уақытта дүниеге келген жетістіктерді жан-жақты саралау қажеттілігі қазақ сыншыларының жаңа толқынын өмірге әкелді. М. Қаратаев, Б. Кенжебаев, Т. Нұртазин, Б. Шалабаев, С. Қирабаев, Т. Кәкішев, М. Дүйсенов, Р. Бердібаев, Қ. Сиранов, А. Нұрқатов, Б. Сахариев, З. Қабдолов сияқты әдебиет теоретиктері, танымал сыншылардың қатарына Р. Нұрғалиев, З. Серікқалиев, Б. Құндақбаев, Ә. Сығай, К. Уәлиев, С, Әшімбаев, Т. Тоқбергенов, С. Жұмабеков, Б. Майтанов, Б. Сарбалаев және т.б.таланты да танымы жаңа қаламгерлер қосылды. Осылардың арқасында әбден қалыптасқан ұғымдарға, дәстүрлі жанрлараға өң кірді, соны пайымдарға жол ашылды. Ос ретте Жарасқан Әбдірәшевтің екі-үш сыншыға жазған эпиграммасын мысалға келтіре кетейін:

 **Зейнолла Серікқалиевке**

«Жастарды ойлы, парықты, -

 деді де, - көріп, таниық!»

 Алдымен өзін танытты

 Зейнолла Серікқалиев...

 Сындары сондай көлемді

 Жазбайды қазір жарытып.

 Өзгені қайтсін, Ол енді,

 алған соң өзін танытып.

 **Сағат Әшімбаевқа**

Белинскийден бастайды,

 Жирмунскиймен жасқайды.

 Алдыңды орап Абаймен,

 апарып біраз тастайды

 Жуковскиймен састырып,

 Жүзіңді әбден пәс қылып,

 Пушкинмен періп өтеді,

 Толстоймен басқа ұрып.

 Көрсетпес шағын төбені,

 шыңдар да неткен көп еді...

 Тартады сосын көлденең

 Кафка мен Кобэ Абэні...

 Танымал талай дананы

 тізімге солай алады...

 Қаламдастарға келгенде

 Қаламы жүрмей қалады.

 **Бақыт Сарбалаевқа**

Қаратаев сынның қаулысын алады –

 Сарбалаевқа тек «даулы ісі» қалады.

 Тоқбергенов сынның қазығын алады –

 Сарбалаевқа тек «жазығы» қалады.

 Әшімбаев сынның атағын алады –

 Сарбалаевқа тек «шатағы» қалады...

 Алпысыншы жылдардың аяғында, жетпісінші жылдардың басында қазақтың жаңа театры, жаңа режиссурасы бой көрсете бастады. Мен ең алдымен Әзірбайжан Мәмбетов әкелген сонылықтарды ауызға алғым келеді. Сонымен бірге Виктор Пұсырманов, Маман Байсеркенов, Жақып Омаров, Қадыр Жетпісбаев, Есмұхан Обаев, Бәйтен Омаров сынды театр қайраткерлерінінің еңбектері де ескерусіз қалмауы керек. Қазақ киносы «Шабандоз қыз», «Біздің сүйікті дәрігер», «Ботагөз», «Шоқан Уәлиханов», «Қыз Жібек», «Тақиялы періште», «Атаманның ақыры» сияқты көркем фильмдер арқылы жаңа сапалық белеске көтерілді. Музыка өнері де жаңа опералар мен балеттер, классикалық шығармалармен толықты. Кескіндеме өнері де салалана түсті. Міне, осы құбылыстардың барлығын қазақ баспасөзі талдап, таразылап, оларға сауатты да әділ баға беруі керек еді. Бұл шаруаға қазақ журналистикасы жаппай араласты десе де болады. Әсіресе Алматыда шығатын «Қазақ әдебиеті», «Лениншіл жас», «Социалистік Қазақстан», «Жетісу» газеттері, «Жұлдыз» журналы ерекше үлес қосты. Бір сөзбен айтқанда, сол кездің басылым беттері жанр дамытудың зерханасына, өзгеше зерттеу алаңына айналды. Сол шақтарда ізденіс пен ұмтылыс екі бағытта дамыды деп айта аламыз. Біріншісі – бұрыннан келе жатқан, әбден сыналған жанрлық пішіндерді қайта қарау, олардың бет-ажарына күрделі өзгеріс енгізу. Екіншісі – жаңа пішіндерді, өзгеще орамдарды сынап көру.

 Қоғам өнерге әсер етті, өнер әлеуметке әсер етті. Тарихи романдар ұлттың, әлеуметтің санасын сәулелелендірді. Бұл қайтарымды байланыстың нақты көрінісі еді. Қазақ баспасөзі осы ғаламат үдерістерді барынша бейнелеуге тырысты. Журналистиканың талдамалы жанрлары, оның ішінде рецензия пішіндері жайнап сала берді. Хабарлмадан талдама мен сараптаманың аты озды.

 Содан бері қырық-елу жыл өтті. Идеологиялық журналистика, социалистік реализм дәуірінен кейін өмірге жаңа шынайылық аяқ басты. Ақпараттық кеңістік кеңейді, Интернет дүниеге келді, ақпараттық ресурстар коммерцияланды. Ұлттық кеңістікте, халықаралық ауқымда соны үдерістер жүріп жатыр. Қазіргі кино индустриясын алайық: авангард, артхаус, Догма 95, италия неореализмі, моральдық жабығу киносы, қос өрім киносы, поэтикалық реализм, экспрессионизм, еркін кино, қара толқын және толып жатқан басқа бағыттар мен стильдер бар. Кескіндеме өнерінің жаңа түрлерінің біразын атап шығайық: абстракционизм, абстрактылы импрессионизм, абстрактылы экспрессионизм, авангард, андеграунд, ар нуво, ар брют, арт деко. Ұлттық журналистика осы жедел үдерістерді игеруге, сіңіруге қауқарлы болғаны абзал.

 Енді оқырманға жолданар ақпарат пайда көзіне айналуы керек, ақпарат тартушыға түсім түсіруі керек деген көзқарас үстемдік ала бастады. Заманалы ақпараттық кеңістік қазіргі өнер өрісінде талай жаңашылыдық пен эксперименттердің молдығына қарамастан, өнер дүниесі туралы талдамалы жанрда емес, хабарлама сипатында жазуды місе тұта бастады. Иә, ақпарат тасқыны арнасынан асып-төгіліп жатқан заматта оқырманға жөн сілтей білген жөн, оның назарын әдебиет және өнер саласынадағы сонылыққа аудара білген ләзім. Көбінесе мұндайда біз «Журналистика теориясына кіріспе» пәнінен белгілі «оқығым келеді – оқығым келмейді», «көргім келеді – көргім келмейді» қисынына жүгінеміз. Яғни, шығарманың мазмұнын баяндауға, өзіндік әсерге көп көңіл бөлеміз. Сондықтан арнаулы басылымдардан басқа (қоғамдық-саяси, көңіл көтеруші, Инетрнет) басылымдардың ақпаратттық-жарнамалық бет-ажары айқындала түседі. Басқаша айтқанда, рецензия мәтінінің жарнама мен ақпаратқа қарай ойысуы оны бұқаралық, көпшіліктік мәнінен айырады. Осы арада баса көрсете кету керек, рецензидағы оқырманға қажет мәліметтер шығарма авторына мүлде қажетсіз. Өйткені ол өз туындысы туралы дәлдемелі сынды, терең талдауды күтеді. Қарап отырсақ, тұтынушы аудитория мен ұсынушы автор арасында қажетті/қажетсіз сыңайындағы қайшылық пайда болады. Осылайша заманалы рецензияның мононысандық сипаты арта түседі. Шығарма арнаулы басылымдарда жан-жақты талданады, ал көпшілікке арналған ақпараттық-жарнамалық мәтін жасаушылар үшін бұқаралық газеттер беттері дайын.

 ***Біз классикалық рецензияның бұлжымас өзіндік ережелері, құрылымдық элементтері бар екенін білеміз. Олар: шығарма авторы, өнер туындысының дүниеге келген жері мен уақыты, жарияланған мезеті; шығарманың жалпы сипаттамасы мен бағасы (бұл арада сюжет мазмұндалады, түсіндірмеленеді, дәйексөз алынады, кейіпкерлер образының сомдалуына, шығарманың шарықтау шегіне баса көңіл бөлінеді); шығарманың мазмұны пен пішіні талданады; туындының автор шығармашылығындағы және тұтастай әдеби үдерістегі орны анықталады; соңында талдауға түскен шығармаға оқырман, көрермен, тыңдарман назары аударылады.***

 Заманалы журналистикадағы жанрлық құбылыстар үдерісі рецензияны жоғарыда тізбеленген міндетті құрылымдық элементтерінен қол үздіріп отыр. Соның салдарынан қазіргі рецензияның талдамалық сипатынан гөрі хабарламалық табиғаты басым. Мәселен, қазіргі қоғамдық-саяси газеттерден, көңіл көтеруші басылымдардан шығарманың мазмұны мен формасын (композиция, сюжет, тіл мен стилін) талдауды немесе шығарманың автор творчествосындағы, әдеби үдерістегі орнын көрсетуді табу қиын. Рецензияның осындай маңызды құрылымдық бөлшектерінің түсіп қалуының және бір себебі – мәтін көлемінің шектелуі. Мұндай тенденция бұқаралық ақпарат құралдарының бәріне тән. Қазіргі ақпараттық кеңістік оқырманнан клиптік ой-толғамды талап ететіні және бар. Гипермәтінге (бұл арада – иллюстрация, әртүрлы мультимедиалық қыстырмалар, сілтемелер – **К.Қ.**) жүгіну және Интернетті шарлау, міне, соның бұлтартпас айғағы.

 Жаңа ақпараттық кеңістік өзіне лайық көлем мен пішін іздейді. Қоғамдық-саяси газеттерде рецензияның жалпы көлемі 7000 белгіден аспайды. Яғни, А3 форматының өзі не жартысы деген сөз. Мұндай қысаң жағдайда өнер туындысы туралы жарытып пікір айту мүмкін емес. Сондықтан А.А. Тертычный жазғандай, «әдетте заманалы баспасөзде шығарманың белгілі бір қырын, мәселен, тек тақырыпты, автор немесе орындаушылар шеберлігін ғана, немесе режиссер қызметін ғана және т.с. талдау кең етек алған».

 Сөзімізді тұйықтай келе баяндарымыз, бұрындары толығымен талдамалы жанрлар санатынан орын алған ***рецензия қазіргі күндері хабарлама жанрлардың да, деректі-көркем жанрлардың да қасиеттерін бойына сіңіріп алды.*** ***Бүгінгі рецензияның өзіндік ерекшелігіне тоқталар болсақ, олар мыналар: 1. Дәстүрлі рецензияның арнаулы басылымдар бетіне көшуі. 2. Мәтіннің ақпараттық сипатының айқындала түсуі. 3. Оның жарнамалық, имидждік бояуының қалыңдығы. 4. Мәтін көлемінің қысқаруы. 5. Шығарманың бір қырын ғана тілге тиек етуі. 6. Шынайы сыни пікір мен ұсыныстың жоқтығы, марапаттау сарынының, эсселік сипаттың белең алуы. 7. Рецензия лексикасына тусовка стёбінің (бас қосу, жиын қалжыңы, ирониясы), сәнге айналған көше тілінің енуі. 8. Қазіргі рецензияның бір мекенде, қос мекенде ғана емес, үш мекенде де еркін өмір сүре алуы.***

**Рецензияның тарихи негіздері**

**Ілияс Жансүгіров, «Құлагер» поэмасынан үзінді.**

Күреңбай көзі тұнып көп қадалды,

Айналып алды-артына көзін салды.

Естуге Күреңбайдың байлау сөзін

Тарқамай көптің тобы тұрып қалды.

Күреңбай көріп тұрып артын, алдын:

«Жануар жүйрігі екен жылқы малдың,

Жері ұзақ, күші алдында ерен жүйрік,

Бітімі өзі айтып тұр жануардың.

Келіскен кескін мынау, омыраудың

Өзі айтар: қаратам, - деп, - қазақ қауымын.

Сом аяқ, быртық бақай, болат тұяқ

Тасындай шұбар ала Көкшетаудың.

Тәует бас, қамыс құлақ, қуарған жақ,

Құлан жал, бұлан мойын, қой жұтқыншақ,

Қоян жон, жазық жая, жауырынды,

Құс топшы, қос шынтағы қалқыңқырақ.

Сіңірлі, жер соғарлы, аяғы тік,

Түлкі төс, тазы тізе, ит жіліншік,

Шашақты, шақпақ етті, аласа ұршық;

Құндыздық қалай біткен құйрыққа дүп?

Қоқанның жібегіндей жеңіл құйрық,

Не қою, не болмаса емес сұйық!

Бұтының арасынан ел көшкендей,

Жамбастың басы делдек, қуыс қолтық.

Шүйделі, шоқтығы өргөк, шідерлігі,

Серке сан, желмаядай тілерсегі;

Тау желін тартса жұтқан талыс танау,

Тынысты кеңде жатыр кеңірдегі.

Жүрсе де жаздай құры болмайды тоқ,

Кез жарым кесер баста кесім ет жоқ.

Қақпан бел, қалбағайлы, үңгір сағақ,

Шапса жел, мінсе жайсаң, тұрса селсоқ.

Қанында шығысың мен батысың жоқ,

Ағылшын арғымақтың шатысы жоқ.

Қашаннан қазағымның қолтумасы,

Арабтың дүлдүлінің қатысы жоқ.

Маңғұлдың мес аты емес тұқырынған,

Бұл таза швед, шотлан тұқымынан.

Жануар шапса жүйрік, мінсе берік,

Озбайды жүгіргенде жылқы мұнан.

Сүйегі жануардың жылқыдан жат,

Бұл емес теке-жаумет, не қазанат.

Күйкиіп көзге қораш көрінсе де,

Шапқанда шалдырмастай бітер қанат.

Екпіні үй соққандай пысқырғанда,

Шалдырмас көктен құсқа, жерден аңға.

Жықпаса жалғыз қазық, жануарды,

Бұл өзі жеткізбей тұр жылқы малға.

Бұл тұлпар келіп тұрған әбден бабы,

Салбырап тұрғанына деме «жабы».

Маңдайы жарқырап тұр жануардың,

Ашылып тұр осы аста мұның бағы.

Көзімнің көбеймесе бүгін ағы,

Есімнен жаңылтпаса сайтан тағы.

Егер де шын жылқыны мен танысам,

Хақ мұның қырып-жойып бәйге алмағы!»

**Жансүгіров І. Көп томдық шығармалар жинағы. 3 т. – Алматы: Қазығұрт, 2004. 328-329 бб.**

**Дәстүрлі рецензия мысалына академик Р. Нұрғалиевтің «Көркемдіктің ар жағында» туындысын ұсынар едім («Қазақ әдебиеті», 10 наурыз 2017). Рецензия С. Елубаевтың «Ақ боз үй» романын талдауға арналған.**

**Бақылау сұрақтары:**

1, Қамту жанрының терминологиясы туралы өз ойыңызды білдіріңіз.

2. Қамту жанрының кесімді уақыт пен оқиға маңыздылығына қатыстылығы.

3. Рецензия жанрының мақсат-міндеті.

4. Рецензент-журналистің позициясы.

**Ұсынылар әдебиет:**

1. Ким М.Н. Жанры современной журналистики. – СПб.: изд. Михайлова В.А., 2017.

2. Тертычный А.А. Жанры периодической печати. – М.: Аспект Пресс, 2017.